Avainsanat

Tiivistelmä



Avainsanat

1. Kalastus – Meren luonnonvarojen säilyttäminen – Komissiolle asetuksen N:o 2371/2002 7 artiklassa annettu toimivalta toteuttaa kiireellisiä toimenpiteitä luonnonvarojen säilyttämisen alalla – Komissiolla ei ole velvollisuutta ottaa vastaan niiden toimijoiden esittämiä huomautuksia, joihin toimenpiteet voivat vaikuttaa

(SEUT 288 artikla; neuvoston asetuksen N:o 2371/2002 7 artiklan 1 kohta)

2. Kalastus – Meren luonnonvarojen säilyttäminen – Tonnikalakantojen romahtamisuhkaa Itä-Atlantilla estämään tarkoitetut toimenpiteet – Espanjan ja muiden jäsenvaltioiden välinen erilainen kohtelu näiden toimenpiteiden voimaantulopäivän osalta

(Neuvoston asetuksen N:o 2371/2002 7 artiklan 1 kohta; komission asetus N:o 530/2008)

Tiivistelmä

1. Elollisten vesiluonnonvarojen säilyttämisestä ja kestävästä hyödyntämisestä yhteisessä kalastuspolitiikassa annetun perusasetuksen N:o 2371/2002 7 artiklan 2 kohdan pätevyyteen, kun otetaan huomioon kontradiktorinen periaate ja tehokkaan oikeussuojan periaate, ei vaikuta se, ettei siinä säädetä, että tämän artiklan 1 kohdassa säädettyjä kiireellisiä toimenpiteitä toteutettaessa olisi otettava vastaan niiden toimijoiden esittämät huomautukset, joihin nämä toimenpiteet voivat vaikuttaa.

Kyseisen asetuksen viimeksi mainitussa säännöksessä valtuutetaan komissio toteuttamaan toimenpiteitä elollisten vesiluonnonvarojen säilyttämiseen tai meren ekosysteemiin kohdistuvan vakavan uhan lopettamiseksi, jos tämä uhka aiheutuu kalastuksesta. Toteutetut toimenpiteet vaikuttavat siis kalastusalan talouden toimijoihin tietyllä vyöhykkeellä ja tiettyyn elolliseen lajiin. Kiireellistä toimenpidettä ei näin ollen toteuteta talouden toimijoiden etujen perusteella vaan ainoastaan elollisten vesiluonnonvarojen ja meren ekosysteemin säilyttämiseksi. Mainitun 7 artiklan 1 kohdan perusteella annettuja asetuksia sovelletaan siten objektiivisesti määritettyihin tilanteisiin, ja niiden oikeusvaikutukset kohdistuvat yleisesti ja abstraktisti määriteltyihin henkilöryhmiin. Niitä voidaan näin ollen pitää SEUT 288 artiklassa tarkoitettuina asetuksina, eikä perusoikeuskirjan 41 artikla, jossa vahvistetaan erityisesti jokaisen oikeus tulla kuulluksi ennen kuin häntä vastaan ryhdytään yksittäiseen epäedulliseen toimenpiteeseen, kohdistu niihin.

(ks. 49–56 kohta)

2. Tonnikalaa Atlantin valtamerellä pituuspiirin 45° läntistä pituutta itäpuolella sekä Välimerellä kalastavia kurenuotta-aluksia koskevista kiireellisistä toimenpiteistä annettu asetus N:o 530/2008, joka on annettu elollisten vesiluonnonvarojen säilyttämisestä ja kestävästä hyödyntämisestä yhteisessä kalastuspolitiikassa annetun perusasetuksen N:o 2371/2002 7 artiklan 1 kohdan perusteella, on pätemätön, koska siinä on vahvistettu Itä-Atlantin ja Välimeren tonnikalakantojen romahtamisuhan estämiseksi toteutettavien toimenpiteiden voimaantulopäiväksi 16.6.2008, mutta tätä päivää on lykätty 23.6.2008 asti Espanjan lipun alla purjehtivien tai tähän jäsenvaltioon rekisteröityjen kurenuotta-alusten osalta, ja näin on luotu kansallisuuteen perustuva Maltan, Kreikan, Ranskan, Italian ja Kyproksen lipun alla purjehtiviin taikka näihin jäsenvaltioihin rekisteröityihin aluksiin nähden erilainen kohtelu ilman, että tämä erilainen kohtelu olisi objektiivisesti perusteltua.

(ks. 113 kohta ja tuomiolauselman 3 kohta)